માણસનું મન એ જ એની ખરી તાકાતની પાતાળગંગા છે. હવે વિજ્ઞાન આ સત્ય સુધી પહોંચ્યું છે. આજથી બે વર્ષ પહેલાં એવી શોધ થઈ કે મગજ પોતે જ મોર્ફીન જેવાં દર્દશામક રસાયણ બનાવી દે છે. માણસનું મગજ આવું દ્રવ્ય બનાવી લે છે તેથી તો માણસ પોતાના મનના જોરે કેટલીક વેદનાને નષ્ટ કરી શકે છે, વૈજ્ઞાનિક સંશોધને બતાવ્યું છે કે માણસનું મગજ મોર્ફન જેવાં પીડાનાશક દ્રવ્યો બનાવે છે. એન્કેફેલાઇન્સ અને એન્ડોર્ફીન્સ - માણસનું મગજ આવાં રસાયણો બનાવે છે તે હકીકતની શોધથી આવાં ઔષધો દ્વારા મનોચિકિત્સાનું એક નવીન ક્ષેત્ર ખુલ્લું થયું છે. વૈજ્ઞાનિકો કહે છે કે અત્યારે આ વાતની કલ્પના કરતાં આપણને તાજુબી થાય કે હસવું આવે પણ જે પ્રયોગો અને કર્યા છે તેના આધારે અમે એટલું ચોક્કસ માનીએ છીએ કે એવો દિવસ દૂર નથી કે જ્યારે દિમાગજન્ય રસાયણો જેવાં રસાયણોથી માણસ પોતાનો મિજાજ અને વર્તણૂક બદલી નાખી શકશે. એક વિદ્યાર્થી એક ટીકડી ખાશે અને એક જ વર્ષમાં સ્નાતકની ડિગ્રી લઈ શકશે. ન્યૂ યોર્કમાં માનસિક ઉન્માદથી પીડાતા દર્દીઓને બીટા એન્ડોર્ફીન આપ્યું અને તેને કલ્પિત અવાજો સંભળાતા બંધ થઈ ગયા, આવાં દ્રવ્યનો એક ડોઝ અને માણસ ગ્લાનિના રોગ (મેલેન્કોલિયા)માંથી મુક્ત થઈ જશે.